ToekomsVenster: Kom bid saam(Foto: Lampos Aritonang/Unsplash) “… en my volk oor wie my Naam uitgeroep is, toon berou en bid en vra na my wil en draai terug van hulle bose weë af, sal Ek luister uit die hemel en hulle sonde vergewe en hulle land laat herstel.” – 2 Kron. 7:14 Op 24 September vanjaar sal duisende mense, na verwagting, na ŉ gebedsbyeenkoms stroom wat deur die prediker Angus Buchan gelei sal word. Die geleentheid vind digby Krugersdorp plaas. Krugersdorp is ook bekend as Mogale City, maar helaas ook as “Devilsdorp”. So is dit luidrugtig op groot baniere langs die snelweë van ons land geprofeteer na aanleiding van ŉ reeks wat op TV uitgesaai is. Die reeks hou verband met ŉ aantal aaklige moorde wat in die omgewing gepleeg is. Mogale City is ongelukkig dikwels ook vir die verkeerde dinge in die nuus. Dit was ook hier wat ŉ aantal vroue heel onlangs gewetenloos deur die zama-zamas verkrag is. Devilsdorp? Sê wie? Nie solank hier ŉ kerk is nie! Nie solank daar kinders van die Here is en sy Woord luidrugtig verkondig word nie! Nie solank as daar tientalle gemeenskapsprojekte is wat die lewens van mense wat swaarkry op ŉ daaglikse basis ondersteun nie! Nie solank as wat God op die troon is en sy Engele uitgestuur word om sy plan tot uitvoering te bring nie! Moord, prostitusie, verwaarlosing, verkragting, selfs die okkulte; dit is nie uniek aan Krugersdorp en sy mense nie. Dit is hoe die wêreld lyk. Dit is nie die bose se wêreld nie, al het hy arrogant in die woestyn aangebied om die koninkryke van die wêreld aan Jesus te oorhandig. Kom bid saam asseblief, maar kom bid ook vir jou omgewing. Bid vir Suid-Afrika en die nood wat hy beleef. Bid vir die wêreld wat, smaak my, koers verloor het. Maar moet dit nie vir een enkele oomblik bely nie. Devilsdorp! Sê wie?